Nantaketas

Nantaketas () – sala Jungtinėse Amerikos Valstijose, Masačusetse, 48 km į pietus nuo Keip Kodo pusiasalio (skiriamas Nantaketo sąsiaurio), 24 km į rytus nuo Martos Vynuogyno salos (skiriamas Maskegeto sąsiaurio). Sala sudaro Nantaketo miestą, kuris atitinka apygardą.

Plotas – 125 km². Salos ilgis 24 km, plotis 5–10 km. Nantaketas ledyninės kilmės, paplūdimiai smėlėti, su giliais užutėkiais.

2020 m. Nantakete gyveno 14,3 tūkst. gyventojų. Verčiamasi turizmu, gausu jachtų prieplaukų. Pagrindinės poilsiavietės – Nantaketas, Siaskonsetas, Madaketas, Vauvinetas, Polpisas. Yra Nantaketo kapitonų namai, švyturiai, muziejai, meno galerijos. Keltai jungia su Keip Kodu, Martos Vynuogynu, yra oro uostas. Vyksta Dafodilo šventė, spanguolių rinkimo festivalis.

Saloje nuo seno gyveno indėnai vampanogai. 1602 m. Nantaketą pasiekė britų keliautojas Bartolomėjus Gosnoldas. 1641 m. Tomasas Meihju išpirko salą iš Plimuto kolonijos, kurį laiką ji priklausė Niujorko valstijai. 1659 m. pradėjo keltis naujakuriai, kurie vertėsi žvejyba, valčių gamyba, prekyba. 1692 m. Nantaketas priskirtas Masačusetsui. XVII a. pab. čia pradėjo keltis kvakeriai. 1695 m. sudaryta Nantaketo apygarda. Nuo XVIII a. pr. suklestėjo banginių medžioklė. Amerikos revoliucijos išvakarėse čia bazavosi 125 banginių medžiotojų laivų laivynas. Po 1812 m. karo Nantaketo prekybinė reikšmė sumenko. Vėliau pradėtas plėtoti turizmas.

 Šaltiniai 

Kategorija:JAV salos
Kategorija:Masačusetsas